ખંભાતના પ્રેસ રોડ પાસે આવેલા ત્રણ લાખ ચો. ફૂટમાં આકાર પામેલા ૪૨ ગામ ચરોતર પાટીદાર કેળવણી મંડળ સંચાલિત બી.વી.પટેલ કન્યા વિદ્યાલય (માધ્યમિક/ઉચ્ચત્તર ગ્રાન્ટેડ), એ.એસ.પટેલ પ્રાથમિક શાળા, એસ.વી.પટેલ બાલમંદિર, ચરોતર પાટીદાર માધ્યમિક શાળા, એમ.જે.પટેલ બેરોકવાળા હાઈસ્કૂલ, કે.પી.પટેલ ઇન્ટરનેશનલ ઈંગ્લીશ મીડીયમ સ્કૂલ, વિદ્યાનગર ખાતે કુમાર છાત્રાલય સંસ્થાઓ આવેલી છે. ઉત્તમ શિક્ષણ થકી બાળકોનો સર્વાંગી વિકાસ અને ઘડતર કરી ઉત્તમ નાગરિક બનાવવાના ઉમદા હેતુથી વિકાસની કેડી પર આગળ વધતા શૈક્ષણિક સંકુલમાં વિવિધ જ્ઞાતિના ૨૨૦૦ જેટલા વિદ્યાર્થીઓ અભ્યાસ કરી રહ્યા છે. પોતાના બાળકોના શિક્ષણ માટે વાલીઓએ મુકેલ વિશ્વાસ પર પરિસરની શૈક્ષણિક સંસ્થાઓમાં ૮૦થી વધુ શિક્ષક ભાઈ-બહેનો ખરા ઉતરી રહ્યા છે. એટલું જ નહીં અહીં તો સ્માર્ટ કલાસ, એ.સી.કલાસ,આધુનિક કમ્પ્યુટર લેબ, એલ.ઇ.ડી.ટી.વી. શૈક્ષણિક એપ થકી ટેકનોલોજીનો ભરપુર ઉપયોગ કરી લાઈવ શિક્ષણ પીરસાય છે. સરકારે નિર્ધારિત કરેલ ફી કરતા ઓછી ફીમાં ઉત્તમ સુવિધાઓથી સુસજ્જ શાળાઓમાં શિક્ષણની સાથે સહઅભ્યાસિક પ્રવૃતિઓ, મૂલ્ય આધારિત શૈક્ષણિક સેમિનાર, આંતરરાષ્ટ્રીય, રાષ્ટ્રીય, રાજ્ય, જિલ્લા, તાલુકાની રમત-ગમત સ્પર્ધાઓ માટે માર્ગદર્શન થકી વિદ્યાર્થીઓને તક આપી પ્રોત્સાહિત કરાય છે.